Document ID: /roh_data/filtered/fineweb-2-filterrobots_roh.jsonl.gz/61571

Temperaturas bassas, avunda naiv, bell’aura il dretg mument e la situaziun da corona. Quels facturs han manà ad in fitg bun resultat per las pendicularas da la Surselva l'onn passà. Uschia han las interpresas en Surselva pudì nudar in augment tar la svieuta da 30% e tar ils giasts in augment da 20%. Il dumber da bigliets «Surselva Pass» ha l'onn passa pudì vegnir augmentà. Alura avevan passa 700 persunas cumprà la carta da far diever da tut las pendicularas en Surselva.
L'influenza da la guerra en l'Ucraina per la proxima stagiun
Per la proxima stagiun quintan las pendicularas cun in augment tar il pretsch d'electricitad e tar il carburant. La raschun saja la guerra en l'Ucraina. Tenor Markus Good, il president da l'uniun da las Pendicularas Surselva, augmentan ils custs per la gestiun. Plinavant han era las pendicularas da cumbatter cun la mancanza da persunal.